Zabije, aby zachránil vlastnú krv?
Novou knihou Nesbo opäť prekvapuje a dokazuje, že je majstrom svojho remesla.
Hrdinom jeho najnovšieho románu nie je fenomenálny vyšetrovateľ Harry Hole, ale mechanik Roy Opgard, ktorý žije na rodinnom statku hlboko v nórskych horách. Jeho mladší brat Carl sa po rokoch vracia domov z Ameriky s plánom postaviť luxusný hotel, ktorý by upadajúcej oblasti opäť vdýchol život. Royova lojalita voči rodine však prechádza skúškou, keď zistí, že za Carlovými veľkolepými plánmi sa skrývajú nenásytnosť a zrada. Z minulosti sa vynárajú šokujúce tajomstvá a v hre sú zrazu nielen doterajšie istoty a pokoj, ale aj ľudské životy. Z idyly uprostred prírody sa stáva temné miesto a Roy sa musí rozhodnúť, čo všetko je kvôli svojmu bratovi a láske k jeho manželke Shannon ochotný obetovať.
Z nórskeho originálu Kongeriket (H. Aschehoug & Co. (W. Nygaard), Oslo, 2020) preložil Jozef Zelizňák.
Ukážka z textu:
"Roy, tak sa na to pozrime. Ty si stál v osudný večer pred domom o..." Strážmajster Sigmund Olsen so sklonenou hlavou listoval v papieroch. Jeho husté plavé vlasy mi pripomínali mop v školskej telocvični. Vpredu ich mal rovnako dlhé ako na bokoch aj vzadu. Parádne mrožie fúziská aj vlasy si určite nezmenil od sedemdesiatych rokov. Mohol si to dovoliť. Na sklonenej hlave nemal ani stopy po holej lebke. "... o pol ôsmej. A videl si, ako tvoji rodičia zbehli z cesty?"
Prikývol som.
"Tvrdíš, že si videl brzdové svetlá?"
"Áno."
"Si si istý, že to neboli zadné svetlá? Aj tie sú predsa červené."
"Brzdové sú silnejšie."
Krátko sa na mňa pozrel.
"Máš osemnásť, však?"
Opäť som prikývol. Možno to písali v papieroch, azda si pamätal, že som chodil do triedy o dva ročníky vyššie ako jeho syn Kurt.
"Chodíš do strednej?"
"Nie, pracujem v strýkovom autoservise."
Strážmajster opäť sklonil hlavu. "Fajn, teda asi chápeš, prečo nám pripadá zvláštne, že sme nenašli stopy po brzdení. A hoci krvný test tvojho otca dokázal, že si čosi vypil, určite nebol taký opitý, že by zabudol na zákrutu, netrafil brzdový pedál alebo zaspal za volantom."
Nepovedal som nič. Jednou vetou zavrhol tri možné vysvetlenia.
Štvrté som už nemal.